“โกลด์แมน แซคส์” มอง GDP ไทยโต 2.9% หลัง “จีน” เปิดประเทศ
“โกลด์แมน แซคส์” คาดหากจีนเปิดประเทศจะผลักดัน GDP ไทยให้ขยายตัวราว 2.9% เนื่องจากจะหนุนอุปสงค์การส่งออกและการเดินทางระหว่างประเทศ
“โกลด์แมน แซคส์” คาดหากจีนเปิดประเทศจะผลักดัน GDP ไทยให้ขยายตัวราว 2.9% เนื่องจากจะหนุนอุปสงค์การส่งออกและการเดินทางระหว่างประเทศ
13 ธ.ค. 2565

“โกลด์แมน แซคส์” คาดการณ์ว่า เศรษฐกิจของไทย ฮ่องกง และสิงคโปร์ จะได้รับประโยชน์มากที่สุดจากการเปิดประเทศของจีน โดยขณะนี้ทางการจีนเริ่มผ่อนคลายมาตรการควบคุมโควิด-19 และมีแนวโน้มที่จะเปิดประเทศในไม่ช้านี้ ซึ่งจะเป็นปัจจัยหนุนอุปสงค์การส่งออกและการเดินทางระหว่างประเทศ
ทีมนักวิเคราะห์ของโกลด์แมน แซคส์ ซึ่งนำโดย นายหุย ชาน คาดการณ์ว่า การเปิดประเทศของจีนจะช่วยหนุนตัวเลขผลิตภัณฑ์มวลรวมภายในประเทศ (GDP) ของไทยให้ขยายตัวราว 2.9%, หนุน GDP ฮ่องกงขยายตัว 7.6% และช่วยหนุน GDP สิงคโปร์ขยายตัว 1.2% โดยคาดว่าการที่จีนเปิดประเทศจะช่วยให้การส่งออกและรายได้ในอุตสาหกรรมการท่องเที่ยวของประเทศเหล่านี้ฟื้นตัวขึ้นอย่างแข็งแกร่ง
สำนักข่าวบลูมเบิร์กรายงานว่า การคาดการณ์ดังกล่าวของโกลด์แมน แซคส์ตั้งอยู่บนสมมติฐานที่ว่า การเปิดประเทศของจีนจะช่วยหนุนอุปสงค์ภายในประเทศจีนให้ขยายตัว 5% และเป็นแรงผลักดันให้ทริปการเดินทางระหว่างประเทศเพิ่มขึ้นสู่ระดับเดียวกับในปี 2562
“การเปิดประเทศของจีนมีแนวโน้มที่จะสร้างผลกระทบในเชิงบวกต่อการเดินทางระหว่างประเทศมากที่สุด รองลงมาคือช่วยสนับสนุนตัวเลขการนำเข้าสินค้าให้ขยายตัวอย่างแข็งแกร่ง” ทีมนักวิเคราะห์ของโกลด์แมน แซคส์ ระบุ
รายงานของโกลด์แมน แซคส์ยังระบุด้วยว่า การใช้จ่ายด้านการเดินทางของไทยจะมีส่วนช่วยสนับสนุนตัวเลข GDP ในอัตราส่วน 3% และการใช้จ่ายด้านการเดินทางของฮ่องกงจะเป็นปัจจัยหนุนตัวเลข GDP ในอัตราส่วน 6% พร้อมระบุว่า ผลกระทบเชิงบวกเหล่านี้อาจจะแข็งแกร่งขึ้นอีกหากความต้องการการเดินทางของชาวจีนเพิ่มขึ้นอย่างมีนัยสำคัญ หลังจากที่รัฐบาลจีนได้สั่งปิดพรมแดนเป็นเวลานานถึง 3 ปี
นอกจากนี้ โกลด์แมน แซคส์คาดว่า ความต้องการน้ำมันในจีนที่เพิ่มขึ้นหลังมีการเปิดประเทศนั้น จะเป็นปัจจัยหนุนราคาน้ำมันในตลาดโลกพุ่งขึ้น 15 ดอลลาร์/บาร์เรล แต่การปรับตัวขึ้นของราคาน้ำมันจะส่งผลกระทบด้านลบต่อบางประเทศ เช่นสิงคโปร์และฮ่องกง